എക്സ്പാന്ഷന് ജോയിന്റ് പൊട്ടിയിട്ടുണ്ട് ഡ്രൈവര്മാര് കരുതിയിരിക്കുക പഴയങ്ങാടി: പാലത്തിലെ എക്സ്പാന്ഷന് ജോയിന്റിലെ ഇരുമ്ബ് കവചം പൊട്ടിയതോടെ താവം റെയില്വേ ഓവര് ബ്രിഡ്ജിലൂടെയുള്ള യാത്ര ആശങ്കയില്. ഇതുവഴി സഞ്ചരിക്കുന്ന ഇരുചക്ര വാഹനങ്ങള് ഏത് നിമിഷവും ടയറുകള് കുടുങ്ങി അപകടത്തില് പെടാവുന്ന സ്ഥിതിയിലായിട്ടുണ്ട്. പകല് നേരങ്ങളില് അപകടക്കെണി ശ്രദ്ധയില് പെടുന്നതിനാല് കഷ്ടിച്ച് രക്ഷപ്പെടുമെങ്കിലും രാത്രി സ്ഥിതി തെരുവ് വിളക്കുകള് തെളിയാത്തത് ആശങ്കയാകുന്നു. ഇരുമ്ബ് കവചം പൊട്ടിയതിനൊപ്പം പാലത്തിലെ കുഴികളും ദുരന്തത്തെ മാടിവിളിക്കുകയാണ്. കുഴികള് അടയ്ക്കാനും യാത്രക്കാരുടെ ജീവന് ഭീഷണിയായ പൊട്ടിയ ഇരുമ്ബ് കവചത്തിന്റെ പ്രശ്നം ശാശ്വതമായി പരിഹരിക്കാനും അധികൃതര് ഇതുവരെ തയ്യാറായിട്ടില്ല. 5വര്ഷമെടുത്ത് ആര്.ഡി.എസ് കമ്ബനി നിര്മ്മിച്ച പാലത്തിന് അപാകതകള് ഏറെയാണ്. കഴിഞ്ഞ വര്ഷം പാലത്തില് വിള്ളല് വന്നതിനെ തുടര്ന്ന് അറ്റകുറ്റപ്പണി നടത്തിയാണ് ശരിയാക്കിയത്. നിര്മ്മാണത്തിലെ അശാസ്ത്രീയത മൂലം മഴ പെയ്യ്താല് പാലത്തില് വെള്ളക്കെട്ടാണ്. മൂന്ന് പ്രാവശ്യം പൊട്ടിയ എക്സ്പാന്ഷന് ജോയിന്റിലെ ഇരുമ്ബ് കവചം അറ്റകുറ്റ പണി മാത്രമാണ് നടത്തിയത്. പൂര്ണ്ണമായും പൊട്ടിയ കവചം എടുത്ത് മാറ്റി പുതിയ കവചം സ്ഥാപിക്കണം എന്നാണ് യാത്രക്കാരുടെ ആവശ്യം. ഓവര് ബ്രിഡ്ജില് നിരനിരയായി തെരുവ് വിളക്കുകള് സ്ഥാപിച്ചെങ്കിലും ഒന്നും പ്രവര്ത്തിക്കുന്നില്ല. എസ് വളവോട് കൂടിയ പാലത്തില് വെളിച്ചമില്ലാത്തത് വാഹനങ്ങള് അപകടത്തില്പെടാന് കാരണമാകുന്നുണ്ട്. സ്ഥിരം അപകട മേഖലയായ പാലത്തിന് മുകളില് നിന്ന് ഒരു യുവാവിന്റെ ജീവന് പൊലിഞ്ഞിരുന്നു.